Broj: 711-I-2302-M-348/22-02-24

Zagreb, 11. kolovoza 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Tončice Božić i Aleksandre Jozić Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Nives Mornar, savjetnice ravnatelja u Zavodu za prostorno uređenje Grada Zagreba,** za davanjem mišljenja Povjerenstva,na 182. sjednici održanoj dana 11. kolovoza 2022., daje sljedeće

**MIŠLJENJE**

 **S obzirom da je funkciju vršiteljice dužnosti ravnatelja Zavoda za prostorno uređenje Grada Zagreba obavljala privremeno, od 25. ožujka 2022. do 17. srpnja 2022., Nives Mornar povodom obavljanja navedene funkcije nije dužna Povjerenstvu podnijeti imovinsku karticu.**

 Obrazloženje

Zahtjev za davanjem mišljenja Povjerenstva podnijela je Nives Mornar, savjetnica ravnatelja u Zavodu za prostorno uređenje grada Zagreba. U knjigama ulazne pošte Povjerenstva zahtjev je zaprimljen 02. kolovoza 2022. pod poslovnim brojem 711-U-7093-M-348/22-01-1, povodom kojeg se vodi predmet broj M-348/22.

Člankom 3. stavkom 1. podstavkom 64. ZSSI-a propisano je da su ravnatelji županijskih zavoda za prostorno uređenje odnosno zavoda Grada Zagreba obveznici ZSSI-a.

Uvidom u podatke sudskog registra nadležnog Trgovačkog suda u Zagrebu, utvrđeno je da je Zavod za prostorno uređenje Grada Zagreba osnovan kao ustanova kojoj je jedini osnivač Grad Zagreb. Također, utvrđeno je da je Nives Mornar imenovana na funkciju vršiteljice dužnosti ravnatelja ove ustanove dana 25. ožujka 2022. g. te da je prestala biti vršiteljica dužnosti ravnatelja dana 17. srpnja 2022. g.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Podnositeljica u zahtjevu navodi da je dana 27. srpnja 2022. g. zaprimila Zaključak Povjerenstva za odlučivanje o sukobu interesa kojim je pozvana da u roku od 15 dana od dana primitka istoga ispuni obvezu podnošenja pravilno i potpuno ispunjenog važećeg obrasca imovinske kartice, s obzirom da su sukladno odredbama ZSSI-a ravnatelji županijskih zavoda za prostorno uređenje, odnosno Zavoda Grada Zagreba obveznici ZSSI-a.

Također navodi da nikad nije bila ravnateljica Zavoda za prostorno uređenje Grada Zagreba i da je u trenutku zaprimanja zaključka Povjerenstva i nadalje obavljala dužnost savjetnika ravnatelja u Zavodu za prostorno uređenje Grada Zagreba.

Sukladno navedenome, podnositeljica smatra da nije obveznica ZSSI-a.

Člankom 37. Zakona o ustanovama („Narodne novine“, broj 76/93., 29/97., 47/99. i 35/08. i 127/19.) propisano je da je ravnatelj voditelj ustanove koji organizira i vodi rad i poslovanje ustanove, predstavlja i zastupa ustanovu, te poduzima sve pravne radnje u ime i za račun ustanove.

Člankom 43. Zakona o ustanovama propisano je da će se do imenovanja ravnatelja ustanove na temelju ponovljenog natječaja imenovati vršitelj dužnosti ravnatelja ustanove, ali najduže do godinu dana.

Iako se radi o dužnosti koja se obnaša u kraćem razdoblju, u pravilu do godine dana, Povjerenstvo tumači da vršitelj dužnosti ravnatelja ustanove ima sva prava i ovlasti ravnatelja ustanove imenovanog temeljem provedenog javnog natječaja te da ga se upisuje u nadležni sudski registar kao i ravnatelja ustanove.

Stoga Povjerenstvo zaključuje da je vršiteljica dužnosti ravnatelja Zavoda za prostorno uređenje Grada Zagreba obveznik u smislu odredbe članka 3. stavka 1. podstavka 64. ZSSI-a, koju obvezuju zabrane i ograničenja propisana tim Zakonom, na istovjetan način na koji se na ravnatelja ove ustanove primjenjuju odredbe tog Zakona.

Međutim, uvidom u sudski registar Trgovačkog suda u Zagrebu utvrđeno je kako je Nives Mornar imenovana na funkciju vršiteljice dužnosti ravnatelja Zavoda za prostorno uređenje Grada Zagreba dana 25. ožujka 2022., da joj je mandat završio 17. srpnja 2022.te da je dan nakon toga imenovan novi ravnatelj Zavoda. Slijedom navedenog, proizlazi da je u smislu odredbe članka 43. Zakona o ustanovama Nives Mornar imenovana na istu funkciju kako bi se osigurao kontinuitet u radu ustanove do imenovanja ravnatelja ustanove po redovitoj proceduri u javnom natječaju.

 Imajući u vidu ovu okolnost, da je na funkciju vršiteljice dužnosti imenovana privremeno do imenovanja ravnatelja te da je istu prestala obnašati, Nives Mornar povodom njezina obavljanja nije Povjerenstvu dužna podnijeti imovinsku karticu.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Nives Mornar, putem Zavoda za prostorno uređenje Grada Zagreba, Martićeva 14, Zagreb
2. Objava na internetskoj stranici Povjerenstva
3. Pismohrana